Hof bevind teen EFF in joernalis se saakDie hooggeregshof in Johannesburg. (Foto: Christel Cornelissen) Die hooggeregshof in Johannesburg het Donderdag in die guns van die veteraanjoernalis Karima Brown beslis in haar saak teen die EFF. Brown, ook ŉ aanbieder van ŉ politieke geselsprogram op die nuuskanaal eNCA, het die EFF en sy leier Julius Malema hof toe gesleep ná ŉ voorval in Maart toe Malema haar op Twitter daarvan beskuldig het dat sy “spioene” na ŉ veldtogvergadering gestuur het wat die EFF met sy “oudstes” gehou het. Brown wou inligting oor die geleentheid na kollegas by eNCA stuur, maar het dit per ongeluk na die EFF se WhatsApp-groep gestuur. Malema het daarop gereageer deur Brown se selfoonnommer te publiseer, wat daartoe gelei het dat EFF-ondersteuners ŉ vlaag van verbale mishandeling, beledigings en dreigemente op haar losgelaat het. Sy is selfs met verkragting en aanvalle gedreig. Malema het Brown later om verskoning gevra en gesê dit is nie gedoen om haar te beledig nie, maar om te wys dat sy bymotiewe het. Hy het ook gesê hy trek nie die stellings terug wat saam met sy plasing gemaak is nie, maar besef dit was verkeerd om Brown se selfoonnommer te publiseer. Die EFF het in die hof aangevoer Brown het die party buite die aanvaarbare perke van joernalistiek aangeval. Die hooggeregshof het vandag egter bevind die party het die verkiesingskode oortree en het die EFF beveel om die koste te betaal. “Die EFF verwelkom die hofbeslissing oor die Karima Brown-saak en sal daaraan voldoen,” het die EFF in ŉ kort verklaring gesê.